แอสเซทพลัสขายกองหุ้นเป้า6เดือนกำไร5%
บลจ.แอสเซท พลัส รุกออกกองทุน ASP-PRIME4 ลุยหุ้นไทย ตั้งเป้ากำไร 5% ใน 6 เดือน
19 มี.ค. 2556

บลจ.แอสเซท พลัส รุกออกกองทุน ASP-PRIME4 ลุยหุ้นไทย ตั้งเป้ากำไร 5% ใน 6 เดือน
นางลดาวรรณ กรรมการผู้จัดการ บริษัทหลักทรัพย์จัดการกองทุน (บลจ.) แอสเซท พลัส กล่าวว่า บริษัทจึงเล็งเห็นว่า ช่วงนี้เป็นจังหวะเหมาะที่จะเข้าลงทุนในหลักทรัพย์เป้าหมายที่มีระดับราคาน่าลงทุน และมีเป้าหมายเพื่อสร้างผลตอบแทนจากการเน้นลงทุนหุ้นรายตัว โดยไม่เทียบกับการปรับตัวของตลาด ดังนั้น ตั้งแต่วันนี้ - 28 มี.ค. บริษัทเสนอขายกองทุนเปิดแอสเซทพลัสไพร์ม 4 (ASP-PRIME 4) เป็นกองทุนผสมที่สามารถปรับสัดส่วนการลงทุนในหุ้นได้ 0-100% ที่เน้นลงทุนในหุ้นไทย และมีเป้าหมายสร้างผลตอบแทน 5% ใน 6 เดือน โดยกองทุนจะเน้นลงทุนในหุ้นไทยรายตัว ที่คาดว่ามีการเติบโตของกำไรต่อเนื่อง โดยคาดว่าจะให้ผลตอบแทนในระดับที่น่าพอใจใน 6 เดือน
"บริษัทฯ ยังมีมุมมองในเชิงบวก เศรษฐกิจของไทยในระยะกลางประมาณ 6-12 เดือน และคาดว่าดัชนีมีโอกาสปรับขึ้นแตะระดับประมาณ 1,600-1,620 จุด ในช่วง 6 เดือนข้างหน้า หรือมีโอกาสปรับตัวขึ้นจากระดับปัจจุบันอีก 5.2-6.5% ขณะที่ความไม่แน่นอนจากปัจจัยต่างประเทศ ทั้งจากยุโรป และสหรัฐฯ มีแนวโน้มสร้างความผันผวนในระยะสั้น และอาจกดดันดัชนีปรับตัวลงสู่ระดับ 1,500-1,520 จุด ซึ่งจะเป็นจังหวะให้เข้าลงทุนได้ในระดับดัชนีที่สมเหตุสมผล"นางลดาวรรณ กล่าว 
กลยุทธ์ที่เหมาะสมกับสภาวะตลาดช่วงนี้ คือ การเลือกจังหวะการลงทุน โดยเลือกหุ้นที่มีปัจจัยเฉพาะตัวโดดเด่น และมีการปรับน้ำหนักการลงทุนโดยหาประโยชน์จากความผันผวนของตลาด
นอกจากนี้ เมื่อวันที่ 14 มี.ค.2556  มูลค่าหน่วยลงทุน (NAV) ของกองทุนเปิดแอสเซทพลัสไพร์ม 3 (ASP-PRIME3) อยู่ที่ 10.9050 บาท บาท ปรับผ่านจุดที่กำหนด 10.90 บาท สร้างผลตอบแทนให้กับผู้ลงทุนได้ตามเป้าหมาย 9% จากเงินลงทุนเริ่มแรกที่หน่วยลงทุนละ 10 บาท ภายในระยะเวลาประมาณ 3 เดือน นับตั้งแต่จัดตั้งกองทุนเมื่อเดือน ธ.ค.2555 และสามารถปิดกองทุนได้ก่อนครบอายุโครงการซึ่งมีอายุ 1 ปี หลังจากกองทุนได้รับซื้อคืนหน่วยลงทุนอัตโนมัติครั้งแรก เมื่อมูลค่า NAV ของกองทุนอยู่ที่ระดับ 10.5012 บาท ปรับผ่านจุดที่กำหนด 10.50 บาท ไปเมื่อวันที่ 28 ม.ค.2556